กรณ์ประสานแบงก์ชาติสกัดบาทแข็ง
กรณ์&#8203; ฟุ้ง บาทแข็งจากเศรษฐกิจดีบวกหยวนแข็ง&nbsp; ยันประสานแบงก์ชาติช่วยเหลือผู้ประกอบการ
17 ก.ย. 2553

กรณ์​ ฟุ้ง บาทแข็งจากเศรษฐกิจดีบวกหยวนแข็ง  ยันประสานแบงก์ชาติช่วยเหลือผู้ประกอบการ



นายกรณ์ จาติกวณิช รมว.คลัง 
นายกรณ์ จาติกวณิช รมว.คลัง ตอบกระทู้ถามสดในสภาผู้แทนราษฏร ว่า ค่าเงินบาทที่แข็งค่าในขณะนี้มาจาก ​เศรษฐกิจของประเทศที่ดีขึ้น ทุนสำรองระหว่างประเทศเพิ่มมากขึ้น ดุลการค้าเป็นบวก ส่งออกมากว่านำเข้า  ขณะที่จีน ​มหาอำนาจทางเศรษฐกิจในภูมิภาคนี้ไม่ปล่อยลอยตัวค่าเงินหยวนให้เป็นไปตามความจริง จึงทำให้เกิดความลักลั่นของอัตราแลกเปลี่ยน​และเกิดการแข็งค่าสอดคล้องกันในประเทศในภูมิภาค 
ทั้งนี้  ที่ผ่านมามีการเฝ้าระวังไม่ให้มีการการเก็งกำไรหรือแข็งค่ามากเกินควร แต่หน้าที่ในการดูแลค่าเงินคือธนาคารแห่งประเทศไทย (ธปท.) โดยตรง ซึ่งที่ผ่านมาแบงก์ชาติได้เข้าไปซื้อเหรียญสหรัฐเพื่อไม่ให้ค่าเงินบาทแข็งค่าเกินไปจนทุนสำรองระหว่างในส่วนที่เป็นเงินเหรียญสหรัฐปรับตัวเพิ่มขึ้นอย่างไรก็ตาม​การทำให้ค่าเงินบาทอ่อนลงทันทีเป็นเรื่องยาก และกระทรวงการคลังไม่ได้มีหน้าที่ควบคุมการดำเนินการแทรกแซง ธปท. โดยตรง แต่ดูเศรษฐกิจในภาพรวม
นายกรณ์​ กล่าวว่า  กระทรวงการคลังยังได้ออกมาตรการบรรเทาบาทแข็ง​เช่นให้นิติบุคคลไทยสามารถลงทุนในบริษัทที่อยู่ต่างประเทศมากขึ้นและให้กู้ยืมเงินสกุลต่างประเทศได้มากขึ้นและกำลังพิจารณาว่าจะเพิ่มเพดานการให้กู้ยืมในการซื้ออสังหาริมทรัพย์แก่นิติบุคคลไทยที่อยู่ต่างประเทศด้วย และให้บุคคลธรรมดาฝากเงินต่างประเทศในธนาคารภายในประเทศของไทยได้จาก 2 หมื่นเหรียญสหรัฐ เป็น 5 หมื่นเหรียญสหรัฐ และให้ธนาคารเอ็กซิมแบงค์และเอ็สเอ็มอีแบงก์พิจารณาช่วยเหลือด้านสภาพคล่องแก่ผู้ประกอบการขนาดกลางและเล็กแล้วเพื่อนำเงินไปซื้อประกันอัตราแลกเปลี่ยน และ ยืนยันจะติดตามผลกระทบที่จะเกิดต่อภาคเศรษฐกิจอย่างใกล้ชิดเพื่อเร่งหามาตรการช่วยเหลือให้ทันท่วงที
นายประเกียรติ นาสิมมา  สส. สัดส่วน สอดพรรคเพื่อไทย​ ​ตั้งกระทู้ถามสดเรื่องค่าเงินบาทแข็งค่าว่า ขณะนี้พ่อค้าส่งออกได้รับผลกระทบอย่างหนักจากการแข็งค่าเงินบาท และยังกระทบต่อเกษตรกรในฐานะผู้ผลิตพืชผลทางการเกษตรอีกด้วย และยังมีแนวโน้มว่าเงินบาทอาจแข็งค่าขึ้นไปเรื่อยๆจึงอยากถามว่ากระทรวงการคลังมีมาตรการใดที่จะช่วยเหลือผู้ได้รับผลกระทบจากการที่ค่าเงินบาทแข็งขึ้นมาก ทั้งผู้ส่งออก ผู้ผลิต รวมทั้งการท่องเที่ยว และ อยากถามว่ากระทรวงการคลังจะให้ธปท.ให้แก้ปัญหาค่าเงินบาทตามลำพังหรือ​ไม่   และ ธปท.มีแนวทางจะขึ้นอัตราดอกเบี้ยนโยบายต่อเนื่อง ซึ่งเกรงว่าจะย่ิงกระทบบาทแข็ง จึงไม่ควรสนับสนุนให้ขึ้นอัตราดอกเบี้ยในประเทศอีก
นายกรณ์ ชี้แจงว่า กรณีอัตราดอกเบี้ยเป็นนโยบายของธปท.ไม่เกี่ยวข้องกับกระทรวงการคลัง  และยืนยันว่าอัตราดอกเบี้ยไม่เกี่ยวข้องกับการไหลเข้าของทุนต่างประเทศ แต่เกี่ยวข้องกับอัตราเงินเฟ้อภายในประเทศ  ​